Samband íslenskra sveitarfélaga óttast stórfelldan niðurskurð í rekstri og þjónustu hjúkrunarheimila. Þetta kemur fram í umsögn sambandsins um fjárlagafrumvarp næsta árs. Það segir mikil vonbrigði að frumvarpið endurspegli hvorki gefin loforð um fjármögnun hjúkrunarheimila né nýjan stjórnarsáttmála.
Samband íslenskra sveitarfélaga skilaði í gær, sunnudag, inn umsögn um fjárlagafrumvarpið. Þar er ítrekuð fyrri gagnrýni um að framsetning fjárlagafrumvarpa sé flókin og því erfitt að gera sér grein fyrir fjármögnun verkefna. Nú hafi bæst ofan á að óvenju skammur tími gefist til að bregðast við frumvarpinu. Sambandið gerir þó margvíslegar athugasemdir, lýsir ánægju með sumt en gagnrýnir annað. Þetta á sérstaklega við um rekstur hjúkrunarheimila. Í frumvarpinu sé stórum kostnaðarliðum hjúkrunarheimila ekki mætt og verulega virðist skorið niður á móti tveggja milljarða króna hækkun til hjúkrunarheimila sem boðuð er í frumvarpinu. Ekki sé brugðist við auknum kostnaði af styttri vinnuviku og ekki tekið nægilegt tillit til aukinnar hjúkrunarþyngdar, útlagakostnaðar, verðlags- og launahækkana. Í umsögn sambandsins er vísað til Gylfaskýrslunnar svokölluðu sem leiddi í ljós að einn milljarð hefði vantað í reksturinn árið 2019. Stjórnvöld veittu einn milljarð aukalega til að bregðast við því í sumar en ekki er að sjá að framhald verði á því, segir í umsögn Sambands íslenskra sveitarfélaga.